Yiwet n tikkelt, teɣli diɣen akken, truḥ akken ara d-kker, lameɛna teqqim akken ɣef tgecrar, teqqur akken di ddehca : tawi kan afus-is ɣer umezzuɣ-is am tin ara yesmeḥsisen i kra. Twali ɛicuca texdem am nettat, almi ula d aɛudiw, am win ara yedduqqsen, yeḥbes, yessebbed imezzuɣen-is s igenni. Sakin, qqiment akken la ttemyeskadent Fadma d ɛicuca, lameɛna s wallen kan, ta teqqar i ta : i kemm, teslid ? …